बैंकों की ब्याज दरें NBFC से 19% तक कम, इसलिए NBFC का पोर्टफोलियो घटा
Banks offering gold loans at up to 19% less interest, NBFC's gold loan portfolio shrinks due to costlier interest, गोल्ड लोन मार्केट में बढ़ा कॉम्पिटिशन, 19% तक कम ब्याज पर गोल्ड लोन दे रहे बैंक
गोल्ड लोन मार्केट में कॉम्पिटिशन काफी बढ़ गया है। नॉन बैंकिंग फाइनेंस कंपनी (NBFC) के दबदबे वाले इस मार्केट में बड़े बैंक आक्रामक रुख अपनाए हुए हैं। ये NBFC से 19% तक कम ब्याज पर गोल्ड लोन दे रहे हैं। बैंकों की ब्याज दर जहां 7% से 17% है, वहीं NBFC के इंटरेस्ट रेट 26% तक हैं।
दरअसल, गोल्ड लोन सिक्योर्ड कैटेगरी में आता है, जिसे देना आसान होता है। देश की 93% वर्किंग पॉपुलेशन अन-ऑर्गेनाइजेशन सेक्टर से जुड़ी हुई है, जिनकी इनकम अस्थायी है। ऐसे लोग छोटी-मोटी जरूरतों के लिए गोल्ड लोन लेते हैं। इसीलिए बैंकों को इस सेगमेंट में जोरदार बिजनेस की संभावना नजर आ रही है।
NBFC क्यों नहीं दे रहे सस्ते लोन 
NBFC की दिक्कत यह है कि ये बैंकों से कर्ज लेकर लोगों को लोन देती हैं। रेपो रेट बढ़ने से इनका कर्ज महंगा हो गया है। इसकी वजह से ये सस्ते इंटरेस्ट रेट पर गोल्ड लोन नहीं दे सकती हैं। इसके चलते गोल्ड लोन मार्केट में बैंकों के लिए मौके बढ़ रहे हैं।
बैंकों का गोल्ड लोन पोर्टफोलियो 62% तक बढ़ा
आकर्षक ब्याज दरों की पेशकश और आक्रामक मार्केटिंग के चलते बैंकों के लोन पोर्टफोलियो में गोल्ड लोन की हिस्सेदारी तेजी से बढ़ रही है। बीते वित्त वर्ष में बैंक ऑफ बड़ौदा का गोल्ड लोन पोर्टफोलियो 62% और HDFC बैंक का पोर्टफोलियो 19% बढ़ा है। दूसरी तरफ मणप्पुरम फाइनेंस का पोर्टफोलियो 11% और मुथूट फाइनेंस का पोर्टफोलियो 1% कम हुआ है।
भारत दुनिया का सबसे बड़ा गोल्ड लोन मार्केट
देश का ऑर्गनाइज्ड गोल्ड लोन मार्केट (बैंक, NBFC) 5.34 लाख करोड़ रुपए का है। 15.7% एनुअल ग्रोथ के साथ ये दुनिया का सबसे बड़ा गोल्ड लोन मार्केट है। लेकिन इस मार्केट में अभी भी 65% से ज्यादा हिस्सेदारी अन-ऑर्गेनाइजेशन सेक्टर की है। यही वजह है कि बैंक इस सेगमेंट में बड़ा अवसर देख रहे हैं।
